Sensorveiledning for PSY2103 Sexologi  V 2024

Studentene skal gjennom en tre dagers skriftlig hjemmeeksamen vise at de har tilegnet seg kunnskapsmål og generell kompetanse som presisert i oversikten over emnet på UiO sine websider https://www.uio.no/studier/emner/sv/psykologi/PSY2103/index.html
Eksamen er en tre-dagers hjemmeoppgave der oppgaven typisk ber studenten å beskrive og drøfte et sentralt tema innen sexologi. Hensikten er at studenten gjennom å besvare oppgaven skal få egen erfaring med å anvende teori og empiri. Studenten må på en reflektert og faglig god måte besvare alle punkter i oppgaveteksten, inkludert å bruke emnets teorier, modeller og/eller empiri tilpasset oppgaveteksten med tilhørende og tilstrekkelige referanser til forskningslitteratur som er relevant for emnet. Litteraturhenvisninger både i teksten og referanselisten skal følge standarden i American Psychological Association’s (APA) versjon 7. Besvarelsen må vise at studenten har evne til selvstendig faglig arbeid og reflektere at studenten har tilegnet seg og kan bruke pensum på en tilfredsstillende måte.
Pensum er grunnlaget for å besvare hjemmeeksamen, men oppgaven krever også at man søker oppdatert informasjon om f.eks. forekomst av et fenomen eller definisjoner. Bruk av forskningslitteratur utover pensum skal belønnes, men slik litteratur må være relevant i forhold til oppgaveteksten. Gode besvarelser hvor spørsmålene tolkes noe annerledes, bør kunne gis gode karakterer, forutsatt at det er rimelige tolkninger som kandidaten legger til grunn.

Fire aspekter skal vektlegges ved vurderingen:
- KUNNSKAPSMENGDE (teoretisk/empirisk)
- INNSIKT (oversikt/forståelse)
- FREMSTILLING (struktur/begrepsapparat)
- BRUK (selvstendighet/originalitet)

En ideell oppgave skal vise til et høyt kunnskapsnivå og en fremstillingsmåte som er overordnet. I en ideell oppgave skal sentrale begreper og teorier beskrives. Slike oppgave er kjennetegnet ved at eksempler, empiri og teori er meget bra beskrevet og satt i en overordnet sammenheng. I en ideell oppgave viser kandidaten en meget god drøftende stil gjennom besvarelsen, en overordnet forståelse og trekker temaene opp på et overordnet nivå. Dårlig struktur/disposisjon, irrelevante avsporinger, mye utenomsnakk og rotete argumentasjon og drøfting kan trekke mye ned. 
Studentene har blitt informert om disse almene vurderingskravene.


Bruk av chatbots ved hjemmeeksamen våren 2024

Hva er en chatbot? 
En chatbot er et dataprogram som bruker kunstig intelligens og språkmodeller til å kommunisere med mennesker via ulike grensesnitt. ChatGPT, LaMDA og Bert er eksempler på slike programmer, og de fins etter hvert integrert i kjente plattformer som Bing og Google. Chatbots kan svare på spørsmål og utføre oppgaver ved hjelp av forhåndsbestemte regler og algoritmer, eller ved å lære av interaksjoner med brukere over tid. De kan blant annet strukturere og generere unik sammenhengende tekst som ikke vil fanges opp av eksisterende plagiatprogrammer.


Er bruk av chatbot fusk? 
Regelverket for fusk gjelder for både eksamen og obligatoriske oppgaver og de har de samme sanksjonsmulighetene og krav til bevis. https://www.uio.no/studier/eksamen/fusk/ I lenken over er det oppgitt noen eksempler på hva som regnes som fusk. I saker som angår bruk av chatbots vil følgende punkter være særlig relevant. 

• lèt vere å gi opplysningar om kjelder eller gir opp fiktive kjelder 
• gir inntrykk av at eksamenssvaret er meir sjølvstendig enn det faktisk er

Selv der det står i emnebeskrivelsen at alle hjelpemidler er tillatt, er det ikke tillatt å generere hele eller deler av eksamensbesvarelsen ved hjelp av KI-verktøy som Chat GPT eller liknende. 

Utfordringen ved KI er at vi ikke har verktøy til å systematisk kontrollere for om studentene har brukt KI, og de verktøyene som kan brukes i dag vil trolig ikke kunne brukes som eneste bevis i en eventuell fuskesak. Det vil for denne type saker, som for andre tilfeller av fusk, være oppmerksomme sensorer som oppdager/mistenker bruk av KI-generert tekst. Kunstig intelligens er for tiden i så rask utvikling at det er vanskelig å gi stabilt gyldige retningslinjer for hvordan man som leser kan identifisere en tekst som er skrevet av en chatbot fra tekst som er skrevet av et menneske. En nyttig øvelse for sensor kan være å gå inn på en aktuell chatbot, for eksempel ChatGPT, legge inn noen aktuelle eksamensspørsmål og se hvordan chatboten løser dem. Sjekk gjerne også denne siden (opprettholdes av EILIN – Eilerts læringsnettverk) ved SV-fakultetet for oppdaterte tips om hva som kjennetegner KI-generert tekst.

Framgangsmåte ved mistanke om fusk ved bruk av chatbot 
Ved mistanke om fusk ved bruk av chatbot i hjemmeeksamen/innleveringer skal man følge vanlig rutine for mistanke om fusk, og ta kontakt med studiekonsulenten så snart mistanken oppstår.

Det anbefales at sensor skriver en grundig redegjørelse for hvorfor man mistenker bruk av KI-generert tekst, hvilke deler av oppgaven som ser ut til å være generert av KI med tydelig henvisning eller markering av delene i oppgaven.

Det finnes ulike verktøy for å avdekke sannsynligheten for om en tekst er generert av KI. Disse verktøyene kan ikke brukes for å sjekke om studenters eksamensbesvarelse er helt eller delvis generert av KI. Årsaken er at UiO ikke har en databehandlingsplan med disse verktøyene og det er da i strid med GDPR. 

Generelt vil det være de manuelle gjennomgangene og eventuelt studentens forklaring som vil være det avgjørende beviset i en eventuell fuskesak. 

Dersom man fortsatt mistenker fusk ved bruk av KI etter at det foreligger både en grundig redegjørelse fra sensor og kildebruk er gjennomgått, skal studenten bli informert om mistanken og få tilsendt dokumentene i saken, ref. rutine for mistanke om fusk: https://www-int.uio.no/foransatte/arbeidsstotte/sta/eksamen/fuskesaker/fuskesaker-saksgang.html 


Ta kontakt med lokal studieadministrasjon underveis ved spørsmål eller dersom det er behov for å drøfte noe.

Studentene har blitt informert om at det ikke er tillat å bruke KI i besvarelsen av hjemmeeksamen. 


Hjemmeeksamen–PSY2104– Vår 2024

Seksuelle overgrep, prevalens og skadevirkninger

Du skal besvare følgende:
Forskningen viser at mange får skader av å bli utsatt for seksuelle overgrep. Diskuter hvordan man kan forstå seksuelle overgrep. Drøft årsaker til korttids- og langtids skadevirkninger og hva som kan bidra til at noen opplever mer eller mindre skader, i lys av forskjellige forhold som kan ha innvirkning.

Pensum er grunnlaget for å besvare hjemmeeksamen, men oppgaven krever også at man søker oppdatert informasjon om f.eks. forekomst av et fenomen eller definisjoner. Bruk av forskningslitteratur utover pensum belønnes, men slik litteratur må være relevant i forhold til oppgaveteksten. 

Klikk her for å se eksempler på riktig bruk av APA referansestilen.




Studentene har fått beskjed om at de selv må fortolke oppgaveteksten. Det finnes mange mulige måter å besvare eksamen, men fortolkningen må være rimelig. 

Den grunnleggende forståelsesrammen i undervisningen er følgende:
Skader etter seksuelle overgrep kan være mer eller mindre alvorlige hos ofre, avhengig av forskjellige faktorer som for eksempel offerets personlighet og lærte mestringsstrategier, personlige oppveksthistorie, resillience, forhold ved selve overgrepet, relasjonen til overgriper, situasjonelle faktorer både før, under og etter overgrepet både i samfunnet og i offerets nære relasjoner/familie. Skadevirkninger kan både være kortvarige og/eller langvarige, og arter seg forskjellige avhengig av kjønn, alder, utviklingsnivå, personlighet, sosiale omstendigheter og kulturell bakgrunn.


I besvarelsen skal kandidaten:

a. Beskrive forekomst av seksuelle overgrep og hvordan det varierer på tvers av kjønn og aldersgrupper. 
b. Definere hva som er seksuelle overgrep og oppgi referanse(r). 
c. Gjøre rede for korttids og langtidsskadevirkninger av å bli utsatt for seksuell overgrep. 
d. Drøft årsaker til korttids- og langtids skadevirkninger og hva som kan bidra til at noen opplever mer eller mindre skader, i lys av alder, kjønn, utviklingsnivå, personlighet, sosiale omstendigheter og kulturell bakgrunn.


Gode oppgaver skiller seg ved at teorier og perspektiver drøftes kontekstspesifikk, samt ha god referanseskikk. Svakere oppgaver vil være mer fragmenterte hvor teorier/perspektiver ikke relateres til overgrep eller kun på en overfladisk måte/sporadisk. 



Relevant litteratur: 
· Pensum: Træen & Lewin (2008). Sexology in context  
· Kapittel 3 
· Kapittel 9


· Nedenstående artikler er ikke pensum, men gitt som ekstra ressurser
· (I tillegg har de fått en liste av tilleggsreferanser for hver forelesningen).

· Aanerød, L.M.T. og Mossige, S.: Nettovergrep mot barn i Norge 2015 – 2017. Rapport basert på erfaringer fra Kripos, politiet, tjenesteleverandører og internasjonal forskning. NOVA-Rapport 10/18.
· Hafstad, G.S. og Else-Marie Augusti, E.M. (red.) Ungdoms erfaringer med vold og overgrep i oppveksten En nasjonal undersøkelse av ungdom i alderen 12 til 16 år. NKVTS Rapport nr. 4, 2019. https://www.nkvts.no/content/uploads/2019/10/Rapport_4_19_UEVO.pdf
· Jensen, M., Garbo, E. & Kleive, H. (2016) Gutter i Norge med skadelig seksuell atferd. Tidsskrift for Norsk psykologforening, Vol 53, nummer 5, 2016, side 366-375 https://psykologtidsskriftet-no.ezproxy.uio.no/vitenskapelig-artikkel/2016/05/gutter-i-norge-med-skadelig-seksuell-atferd
· Thoresen, S. og Hjemdal, O.K. (red.) Vold og voldtekt i Norge En nasjonal forekomststudie av vold i et livsløpsperspektiv. NKVTS Rapport nr. 1, 2014. https://www.nkvts.no/content/uploads/2015/11/vold_og_voldtekt_i_norge.pdf

